Mohl.: Ba tšhaba go fetetšwa ka ge ba hloka tsebo ka bolwetši bjo. Ka mo kerekeng badiredi ba be ba rutwa dilo tše ntši. Dipuku tšeo a bego a di rata kudu, a ruta ka tšona, e be e le tše latelago: Mateo, Mareka, Luka, Johane le mangwalo a Poulose. Yena o be a ba bitša bobaase. Ka kua Testamenteng ya Kgale o be a rata Melao ye Lesome, kudu wo o rego, "o se ke wa utswa". Tšatši le a bego a se a itokiša gabotse, o be a boeletša thero yeo a e kwelego ka kerekeng ya Makgowa ka kua toropong. Moo o be a tshela tšeo a naganago gore ga se tša swanela go kwewa ke Bomantsho, "dibooi" le "dimeiti", go swana le "rata wa geno bjalo ka ge o ithata" goba "ga go na le Mojuda goba moditšhaba, monna goba mosadi, bohlabela goba bosobela, yo a bolotšego goba lešoboro, ka moka ke selo se tee, ke bana ba Modimo".